Aue Maria gracia plena. Tam debitis quam deuotis omnium nostrum dilectione, reuerencia et honore premissis, perpetue dilectionis vinculum in Domino et salutem ac quidquid salute salubrius est. Venerabiles ac Deo deuoti religiosi patres et in visceribus Ihesu Christi amantissimi confratres. Deuotas et humiles grates vestris paternitatibus agimus pro paterna sollicitudine et pio affectu, quibus nos diligitis ac nostrum profectum desideratis, specialiter pro libri vsuum missione, quem quidem codicem cum harum baiulo remittimus, obnixe indulgeri rogantes, quod eum antea remittere non valuimus. Similiter regratiamur deuote pro consolatoria asscriptione, nouissime nobis directa, de et super nouo priuilegio et pregnante per venerabiles patres confratres vestros atque nostros impetrando, quos ad almam vrbem vos missuros significastis missiua in eadem, quos quidem patres duce Domino certa relatione propria repedasse (!) didicimus. Qua de re capitibus inclinatis humili prece et sincera deuotione instantissime petimus, vt velitis et dignemini nobis notum facere, quid actum est; nam quando aduixit reuerendus pater noster dominus frater Aruidus, cuius anime Deus in eternum misereatur, durare sustinuimus persecucionem a venerabilibus patribus prelatis ecclesie, post cuius felicem dormicionem atrociores facti sunt, puta pastore sublato gregem ad exterminium precipitare conantes. Nam paulo ante lxx:e tempus anni currentis reuerendus pater modernus episcopus noster offitium visitationis facturus venit ad nos cum duobus canonicis a nobis seu a conuentibus ad hoc rogatis, et in illo puncto, quo crates aperire nos oportuit, alter canonicorum retraxit pedem, nolens ferre baculum postorale ante dominum, d. per hoc derogari ecclesiastice dignitati per hoc intendens, quod plures intrare deberent contra formam regule. Nos igitur, perpendentes fraudem, vi qua potuimus restitimus, quo viso dyocesanus vestes cum indignacione deposuit et ad epulandum accessit, et ille canonicus ad Abo properauit, et facta reflectione dominus sanioris consilii effectus cum vno canonico et suo scriba, quodam magistro, non canonico, intrat et agit quid tenetur; vale dicens recedit, qui veniens postea eiusdem canonici suggestionibus circumuentus durissime nobis loqutus est, dicens omnia indulta et priuilegia ordini concessa fore cassata per Clementem et vi, seque cum octo canonicis ad minus ter omni anno visitare pollicebatur, de regula non curare, sed iuribus stare affirmans. Et postea nihil boni responsi ab eo percepimus. Et si venerit, nos fauente Domino volumus resistere et in terminis regule stare vsque ad mortem, quare si sic fecerit vt dixit, ita consumet uniuersos redditus nostri monasterii, quod nos mendicare et locum deserere oportebit, quod Deus auertat Insuper deuotissime petimus, vt velitis modis omnibus laborare, vt festum sanctissime Katherine amatissime …….. publicetur. Post xx capitulum locus vacuus relictus est, vtrum propter defectum intelligere non poterimus, et quia ante principium libri, vt moris est, non exprimitur numerus capitulorum seu continencia libri, necnon circa finem locus est, dubium est nobis quid desit vel utrum liber ibi finitur. De multis adhuc dubitamus, de quibus in hoc libro nulla fit mentio, videlicet precipue de officiis in choro. Si sunt aliqua apud paternitates vestras super his scriptis commendata, humiliter petimus, vt transscribi faciatis atque nos, filios vestros, de singulis plenius doceatis. Et si aliqua a nouo habetis impetrata, rogamus humiliter quatenus ea transscribi faciatis et nobis mittatis. Plura habemus vestris scribere paternitatibus, que hac ipsa vice effectum mancipare non valemus. Cum his citissime congestis in vtroque homine feliciter perpetueque valiture omnipotenti Deo nostro sitis commendati. Ex conuentu Vallisgracie anno salutis md, crastino Alexij confessoris, conuentus sub. sigillo etc:ra. Ffrater Petrus Olauj, confessor generalis cum suis confratribus vestris humilibus etc. Adress: Religiosis ac Deo deuotis patribus confratribus nostris in sotali (!) sacri ordinis nostri monasterio Vatzstenensi domino confessori generali ceterisque in eodem loco patribus Deo viuentibus debitis reuerencia et honore etc.